Krauklis (1994. gada filma)

"Krauklis" () ir 1994. gada ASV mistiska supervaroņu filma, kuras režisors ir Alekss Projass, bet scenārija autori — Deivids Dž. Šou un Džons Šērlijs. Filmas sižets veidots pēc 1989. gadā izdotās tāda paša nosaukuma komiksu sērijas, kuras autors ir Džeimss O'Bārs. Filma ir par mūziķi Ēriku Dreivenu, kurš ir augšāmcēlies no mirušajiem, lai atriebtos dedzinātāju bandai, kas nogalināja Ēriku un viņa līgavu.

Filmas uzņemšanas laikā notika incidents, kurā gāja bojā galvenās lomas atveidotājs Brendons Lī. Tā kā pirms Lī nāves uzņēma lielāko daļu ainu ar viņa piedalīšanos, filmu pabeidza pārrakstot scenāriju, kā arī izmantojot dublierus, kaskadierus un digitālos efektus. Pēc Lī nāves Paramount Pictures atteicās no filmas izplatīšanas un tiesības pārņēma Miramax Films, kas pārraudzīja filmas pabeigšanu. Filma veltīta Brendonam Lī un viņa līgavai Elīzai Hatonei.

Filmas pirmizrāde ASV notika 1994. gada 13. maijā. Tā saņēma pozitīvas kritiķu atsauksmes un nopelnīja 94 miljonus ASV dolāru pie 23 miljonu liela budžeta, iegūstot kulta filmas statusu. Filmai izdoti vairāki turpinājumi — The Crow: City of Angels (1996), The Crow: Salvation (2000) un The Crow: Wicked Prayer (2005), bet tiem neizdevās sasniegt oriģinālās filmas panākumus. 2024. gada augustā izdots tāda paša nosaukuma rīmeiks, kurā galveno lomu tēlo Bills Skašgords.

 Aktieru sastāvs 
 Brendons Lī attēlo Ēriku Dreivenu / Kraukli
 Sofija Šiniāsa attēlo Šelliju, Ērika līgavu
 Rošela Deivisa attēlo Sāru, Šellijas draudzeni
 Ērnijs Hadsons attēlo kārtībnieku Derilu Albertu
 Maikls Vinkots attēlo Top Dolāru, dedzinātāju bandas līderi
 Bai Linga attēlo Miku, Top Dolāra pusmāsu
 Anna Levaina attēlo Dārlu, Sāras māti
 Deivids Patriks Kelijs attēlo Tībērdu, bandītu
 Eindžels Deivids attēlo Skenku, bandītu
 Lourenss Meisons attēlo Tintiņu, bandītu
 Maikls Massī attēlo Fanboju, bandītu
 Tonijs Tods attēlo Grengu
 Džons Polito attēlo Gideonu, lombarda īpašnieku
 Bills Reimonds attēlo Mikiju
 Maikls Rodrigezs attēlo detektīvu Toresu

 Tapšanas process 

 Izstrāde 
Džeimss O'Bārs sarakstīja komiksu "Krauklis", lai pārdzīvotu savas līgavas negaidīto nāvi, kuru notrieca piedzēries autovadītājs. Pirmā tikšanās ar kādas lielās kinostudijas pārstāvjiem nebija sekmīga, jo tās producentiem bija iecere izveidot ekranizāciju mūzikla žanrā ar Maiklu Džeksonu galvenajā lomā. Aptuveni tajā pašā laikā, kad izdeva O'Bāra komiksu rakstnieks Džons Šērlijs piedāvāja izdevniecībai Caliber Comics komiksu Angry Angel, kuru tā neizdeva dēļ līdzībām ar "Kraukli". Šērlijs atrada komiksu un nolēma izveidot tā ekranizāciju. O'Bārs piekrita strādāt ar Šērliju un Džefu Mostu, noraidot ievērojamu piedāvājumu no New Line Cinema. O'Bārs pārraudzīja trīs dažādus Šērlija un Mosta scenārija variantus. Šērlijs sarakstīja trešo un ceturto scenārija melnrakstu, par ko Amerikas Scenāristu ģilde piešķīra viņam atzinību. Mosts apgalvoja, ka viņš sarakstījis "ievērojamu daļu" scenārija, taču Scenāristu ģildes noteikuma dēļ producentiem aizliedza saņemt kredītu. Filmas veidošanai palīdzēja producenta Edvarda R. Presmena piesaistīšana, taču filmas izstrādes laikā Šērliju atlaida pēc konflikta ar Presmena studijas izstrādes nodaļas vadītāju. Scenārija pārrakstīšanai nolīga Deividu Dž. Šou. Par filmas režisoru kļuva austrālietis Alekss Projass, bet izplatīšanas tiesības ieguva Paramount Pictures.

Sākotnēji Ērika Dreivena lomai izskatīja Riveru Fīniksu un Kristianu Sleiteru. Šērlijs un Mosts uzstāja uz Sleitara kandidatūras, savukārt Presmens vēlējās redzēt šajā lomā Fīniksu. Dreivena lomai piedāvāja arī Brendona Lī kandidatūru, bet O'Bārs raizējās, ka Lī nebūs piemērots šai lomai. Tomēr Lī izdevās pārliecināt O'Bāru un viņš ieguva lomu. Aktieru sastāvam pievienojās arī Rošela Deivisa, Ērnijs Hadsons, Maikls Vinkots, Bai Linga, Sofija Šiniāsa, Maikls Massī, Deivids Patriks Kelijs, Tonijs Tods un Džons Polito.

 Filmēšana 
Filmēšanas darbi sākās 1993. gada februārī Vilmingtonā, Ziemeļkarolīnas štatā un ilga 54 dienas.

 Apbalvojumi un nominācijas 
 Balvu ceremonija Kategorija Saņēmēji/nominētie RezultātsMTV Movie balva Gada labākā filma  Labākais aktieris Brendons Lī (pēcnāves nominācija)  Labākā dziesma Stone Temple Pilots par dziesmu Big Empty Saturna balva Labākā šausmu filma  Labākais režisors Alekss Projass  Labākie kostīmi Arianne Filipsa  Labākie specefekti Endrū Meisons 

 Atsauces 

 Ārējās saites 

Kategorija:1994. gada filmas
Kategorija:ASV filmas
Kategorija:Fantastikas filmas
Kategorija:Trilleri
Kategorija:Miramax filmas
Kategorija:Supervaroņu filmas